Ο **Όσκαρ Μαρσελίνο Άλβαρες** (*Óscar Marcelino Álvarez*, 25 Μαΐου 1948 - 28 Απριλίου 2016) ήταν Αργεντινός ποδοσφαιριστής, ο οποίος αγωνιζόταν στην επίθεση. Υπήρξε ένας από τους κορυφαίους Αργεντινούς ποδοσφαιριστές που αγωνίστηκαν στο ελληνικό πρωτάθλημα.

Καριέρα
-------

Γεννήθηκε στην Αργεντινή στις 25 Μαΐου του 1948. Την περίοδο 1968-69 αγωνίστηκε στην Μπάνφιλντ της Αργεντινής όπου σημείωσε 2 γκολ σε 16 αγώνες. Την επόμενη χρονιά αγωνίστηκε στους Νιούελς Ολντ Μπόις του Ροσάριο και την πρώτη του χρονιά έπαιξε σε 6 αγώνες και σημείωσε 1 γκολ.

Το 1972 ο Πορτογάλος προπονητής του ΠΑΣ Γιάννινα Γκόμεζ Ντε Φαρία έφερε από την Αργεντινή στην ομάδα τους Εδουάρντο Ριγάνι (Κοντογεωργάκης), Αλφρέδο Γκλάσμαν (Γκλασμάνης), Χοσέ Πάστερνακ (Παστερνάκης), Εδουάρδο Λίσα, Χουάν Μόντες και Όσκαρ Άλβαρες, οι οποίοι ουσιαστικά δημιούργησαν το θρύλο του Άγιαξ της Ηπείρου.
Με τον ΠΑΣ Γιάννινα ο Άλβαρες σκόραρε 55 γκολ σε δυο περιόδους στην Β΄ Εθνική και άλλα 22 τις επόμενες δυο χρονιές στην Α΄ Εθνική, έτσι έγινε ο 2ος σκόρερ στην ιστορία του ΠΑΣ Γιάννινα με 77 γκολ. Σε αγώνα με τον Αστέρα Αμαλιάδας πέτυχε 6 γκολ. Στις 4 χρονιές που έπαιξε βγήκε πρώτος σκόρερ της ομάδας με 33, 22, 12 και 10 γκολ αντίστοιχα. Με τον ΠΑΣ κατέκτησε το πρωτάθλημα της Β' εθνικής την περίοδο 1973-74 και το παρατσούκλι του ήταν «Αλβάρα». Η μεταγραφή του στον Παναθηναϊκό προκάλεσε έντονες αντιδράσεις, εξαιτίας της αγάπης του κόσμου. Παρά τη φυγή του το στίγμα του στην ομάδα και την πόλη υπάρχει ως σήμερα.

Το 1976 ο Όσκαρ Άλβαρες μεταγράφηκε στον Παναθηναϊκό, αγωνίστηκε εκεί μέχρι το 1980 ενισχύοντας την επιθετική γραμμή. Την πρώτη του χρονιά (1976-77) σε 32 αγώνες πρωταθλήματος πέτυχε 19 γκολ και βρέθηκε στην 3η θέση των σκόρερ του Ελληνικού πρωταθλήματος. Τα γκολ του βοήθησαν τον Παναθηναϊκό να κατακτήσει το τρεμπλ καθώς αναδείχθηκε πρωταθλητής Ελλάδας, κυπελλούχος Ελλάδας και κυπελλούχος Βαλκανίων. Το 1978 αναδείχθηκε 2ος σκόρερ στο ελληνικό πρωτάθλημα. Αποχώρησε από τον Παναθηναϊκό το 1980 έχοντας σημειώσει 55 γκολ για στο πρωτάθλημα τα οποία τον κατέτασσαν τη δεδομένη στιγμή στην 7η θέση των σκόρερ στην ιστορία της ομάδας πίσω από αθλητές με πολύ περισσότερα έτη συνεισφοράς στο σύλλογο (Αντωνιάδη, Δομάζο, Ελευθεράκη, Παπαεμανουήλ, Λουκανίδη, Πανάκη). Επίσης σημείωσε με τον Παναθηναϊκό και άλλα 10 γκολ για το Κύπελλο Ελλάδας και αποτέλεσε έναν από τους πιο παραγωγικούς σκόρερ στην ιστορία της ομάδας.

Την περίοδο 1980-81 αγωνίστηκε στον Ατρόμητο όπου και τελείωσε την καριέρα του. 

Στο ελληνικό πρωτάθλημα συμμετείχε σε 115 αγώνες και στο κύπελλο σε 12. Στα επτά χρόνια που αγωνίσθηκε στην Α΄ Εθνική, πέτυχε 80 τέρματα και είναι 4ος στην λίστα με τους μεγαλύτερους ξένους σκόρερ. Για να αγωνιστεί στην Ελλάδα είχε αποκτήσει την ελληνική υπηκοότητα.

Τίτλοι
------

* 1 Πρωτάθλημα Β Εθνικής: 1974
* 1 **Πρωτάθλημα Ελλάδας**: 1977
* 1 **Κύπελλο Ελλάδας**: 1977
* 1 **Βαλκανικό Κύπελλο**: 1977

Παραπομπές
----------

1. ↑  «Για πάντα στις καρδιές μας ο Όσκαρ Αλβαρέζ». 29 Απριλίου 2016.
2. ↑  «Το τελευταίο αντίο στον τεράστιο Όσκαρ Αλβαρέζ». 30 Απριλίου 2016.
3. ↑  «prasinanea.gr - Στην πρώτη 50άδα των σκόρερ του Παναθηναϊκού ο Λέτο». Αρχειοθετήθηκε από το πρωτότυπο στις 13 Φεβρουαρίου 2013. Ανακτήθηκε στις 7 Μαρτίου 2013.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Ανακοίνωση Ατρόμητου[*νεκρός σύνδεσμος*]
* Βιογραφικό